Κανονισμός (ΕΚ) αριθ. 1962/2001 της Επιτροπής

της 8ης Οκτωβρίου 2001

για την τροποποίηση του κανονισμού (ΕΚ) αριθ. 1429/95 σχετικά με τις λεπτομέρειες εφαρμογής των επιστροφών κατά την εξαγωγή στον τομέα των μεταποιημένων προϊόντων με βάση τα οπωροκηπευτικά, εκτός από εκείνες που χορηγούνται στην περίπτωση των προστιθέμενων ζάχαρων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2201/96 του Συμβουλίου, της 28ης Οκτωβρίου 1996, για την κοινή οργάνωση αγοράς στον τομέα των μεταποιημένων προϊόντων με βάση τα οπωροκηπευτικά(1), όπως τροποποιήθηκε τελευταία από τον κανονισμό (ΕΚ) αριθ. 1239/2001(2), και ιδίως το άρθρο 16 παράγραφος 8,

Εκτιμώντας τα ακόλουθα:

(1) Ο κανονισμός (ΕΚ) αριθ. 1429/95 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 1007/97(4), θέσπισε τις λεπτομέρειες εφαρμογής των επιστροφών κατά την εξαγωγή στον τομέα των μεταποιημένων προϊόντων με βάση τα οπωροκηπευτικά, εκτός από αυτές που χορηγούνται για τα πρόσθετα ζάχαρα.

(2) Με σκοπό την αποτελεσματικότερη διαχείριση αυτού του καθεστώτος, πρέπει να γίνουν ορισμένες τροποποιήσεις.

(3) Είναι σκόπιμο να απλουστευθεί ο υπολογισμός του ποσού της εγγύησης που συστήνεται με σκοπό την υποβολή αίτησης πιστοποιητικού.

(4) Πρέπει να χρησιμοποιείται το ηλεκτρονικό ταχυδρομείο για τη διαβίβαση των ανακοινώσεων στην Επιτροπή.

(5) Πρέπει να λαμβάνονται υπόψη οι αργίες της Επιτροπής και των κρατών μελών.

(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης των μεταποιημένων προϊόντων με βάση τα οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1429/95 τροποποιείται ως εξής:

1. Στο άρθρο 3 παράγραφος 1 δεύτερο εδάφιο, η πρώτη περίπτωση αντικαθίσταται από το ακόλουθο κείμενο: "- τη σύσταση εγγύησης 20 ευρώ ανά τόνο καθαρού βάρους, εντός των ορίων του ποσοστού επιστροφής".

2. Το άρθρο 6 αντικαθίσταται από το ακόλουθο κείμενο: "Άρθρο 6

1. Τα κράτη μέλη ανακοινώνουν στην Επιτροπή, για κάθε κατηγορία προϊόντων:

α) τις συνολικές ποσότητες για τις οποίες έχουν ζητηθεί πιστοποιητικά, με εξαίρεση αυτές που αφορούν τις αιτήσεις που απορρίφθηκαν σε εφαρμογή του άρθρου 3 παράγραφος 4·

β) τις συνολικές ποσότητες για τις οποίες αποσύρθηκαν τα πιστοποιητικά στην περίπτωση που αναφέρεται στο άρθρο 4 παράγραφος 4·

γ) τις συνολικές ποσότητες για τις οποίες έχουν εκδοθεί πιστοποιητικά, αλλά δεν έχουν χρησιμοποιηθεί·

δ) τις συνολικές ποσότητες που δεν χρησιμοποιήθηκαν στο πλαίσιο της ανοχής που προβλέπεται στο άρθρο 8 παράγραφος 5 του κανονισμού (ΕΚ) αριθ. 1291/2000 της Επιτροπής(5).

Αν δεν υπάρχουν οι ποσότητες που απαριθμούνται ανωτέρω, η ανακοίνωση φέρει τη μνεία 'ουδεμία'.

2. Οι ανακοινώσεις:

α) φέρουν ενδεχομένως τη μνεία 'επιστροφή χορηγούμενη στο πλαίσιο της επισιτιστικής βοήθειας που προβλέπεται στο άρθρο 10 παράγραφος 4 της συμφωνίας για τη γεωργία η οποία συνήφθη στο πλαίσιο των πολυμερών εμπορικών διαπραγματεύσεων του Γύρου της Ουρουγουάης'·

β) διαβιβάζονται με ηλεκτρονικό ταχυδρομείο στην Επιτροπή, στο έντυπο που χορηγείται για το σκοπό αυτό από την Επιτροπή στα κράτη μέλη.

3. α) Οι ανακοινώσεις γίνονται τη Δευτέρα και την Πέμπτη κάθε εβδομάδας, το αργότερο στις 12.00 (ώρα Βρυξελλών), για τις αιτήσεις που κατατίθενται κάθε εργάσιμη ημέρα μεταξύ της ημέρας της προηγούμενης ανακοίνωσης και της ημέρας που προηγείται της ανακοίνωσης, καθώς και τα στοιχεία για τις ποσότητες που αποσύρθηκαν και δεν χρησιμοποιήθηκαν τα οποία έφθασαν στα κράτη μέλη κατά τη διάρκεια αυτής της περιόδου. Σε περίπτωση που μια Δευτέρα ή μια Πέμπτη είναι αργία για την Επιτροπή, η Επιτροπή μπορεί να τροποποιήσει προσωρινά τις ημέρες ανακοινώσεων.

β) Σε περίπτωση που η προβλεπόμενη στο στοιχείο α) ημέρα της ανακοίνωσης είναι ημέρα εθνικής εορτής, το σχετικό κράτος μέλος αποστέλλει την εν λόγω ανακοίνωση την εργάσιμη ημέρα που προηγείται της ημέρας της εθνικής εορτής, το αργότερο στις 15.00 (ώρα Βρυξελλών)."

3. Καταργείται το παράρτημα.

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται στα πιστοποιητικά που ζητούνται από τις 25 Οκτωβρίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 8 Οκτωβρίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 297 της 21.11.1996, σ. 29.

(2) ΕΕ L 171 της 26.6.2001, σ. 1.

(3) ΕΕ L 141 της 24.6.1995, σ. 28.

(4) ΕΕ L 145 της 5.6.1997, σ. 16.

(5) ΕΕ L 152 της 24.6.2000, σ. 1.